ਝੋਨੇ ਦੀ ਸਿੱਧੀ ਬਿਜਾਈ
ਸਿੱਧੀ ਬੀਜਾਈ ਵਾਲਾ ਝੋਨਾ (ਅੰਗ੍ਰੇਜ਼ੀ ਅਨੁਵਾਦ: Direct Seeded Rice; DSR) ਝੋਨੇ ਦੇ ਖੇਤ ਨੂੰ ਸਿੱਧਾ ਬਿਨਾਂ ਨਰਸਰੀ (ਪਨੀਰੀ) ਤੋਂ ਬੀਜਣਾ ਹੈ, ਜੋ ਇਕ ਮਹੱਤਵਪੂਰਨ ਵਿਕਲਪ ਹੈ, ਜਿਸਨੂੰ ਬਹੁਤ ਸਾਰੇ ਕਿਸਾਨ ਅਪਨਾ ਰਹੇ ਹਨ। ਇਸ ਪ੍ਰਣਾਲੀ ਵਿੱਚ, ਚਾਵਲ (ਝੋਨੇ) ਦੇ ਬੀਜ ਸਿੱਧੇ ਖੇਤ ਵਿੱਚ ਬੋਏ ਜਾਂਦੇ ਹਨ, ਜਦਕਿ ਆਮ ਵਿਧੀ ਵਿੱਚ ਝੋਨਾ ਪਹਿਲਾਂ ਕਿਸੇ ਨਰਸਰੀ ਵਿੱਚ ਜਾਂ ਖੇਤ ਵਿੱਚ ਪਨੀਰੀ ਤਿਆਰ ਕਰਕੇ ਫਿਰ ਕੁਝ ਦਿਨਾਂ ਬਾਅਦ ਖੇਤ ਵਿੱਚ ਲਗਾਇਆ ਜਾਂਦਾ ਹੈ। ਪੂਰੇ ਵਿਸ਼ਵ ਵਿੱਚ ਚੌਲਾਂ ਦੀ ਮੰਗ ਵਧ ਰਹੀ ਹੈ। ਇੰਟਰਨੈਸ਼ਨਲ ਰਾਈਸ ਰਿਸਰਚ ਇੰਸਟੀਚਿਊਟ (ਆਈ.ਆਰ.ਆਰ.ਆਈ.) ਦੇ ਅਨੁਮਾਨਾਂ ਅਨੁਸਾਰ ਵਿਸ਼ਵ ਦੀ ਮੰਗ ਨੂੰ ਪੂਰਾ ਕਰਨ ਲਈ ਅਗਲੇ 25 ਸਾਲਾਂ ਵਿੱਚ ਚੌਲਾਂ ਦੇ ਉਤਪਾਦਨ ਵਿੱਚ 25% ਵਾਧਾ ਹੋਣ ਦੀ ਜ਼ਰੂਰਤ ਹੈ। ਇਸ ਚੁਣੌਤੀ ਨੂੰ ਟਿਕਾਊ ਤਰੀਕੇ ਨਾਲ ਪ੍ਰਾਪਤ ਕਰਨ ਲਈ, ਚੌਲਾਂ ਦੇ ਉਤਪਾਦਨ ਵਿੱਚ ਵਾਤਾਵਰਣਕ ਪ੍ਰਭਾਵਾਂ ਨੂੰ ਘਟਾਉਣ ਲਈ ਘੱਟ ਮਿਹਨਤ, ਪਾਣੀ, ਊਰਜਾ ਅਤੇ ਖੇਤੀ ਰਸਾਇਣਾਂ ਨਾਲ ਇਸ ਵਾਧੂ ਚੌਲ ਨੂੰ ਵਧੇਰੇ ਕੁਸ਼ਲਤਾ ਨਾਲ ਪੈਦਾ ਕਰਨ ਲਈ ਇਹ ਵਿਧੀ ਕਾਰਗਰ ਮੰਨੀ ਜਾ ਰਹੀ ਹੈ।